שאלה: כמה שאלות: בס ד לכבוד הרב, יש לי כמה שאלות,לא קשורות אחת לשמחה: 1) לפעמים כשאני מגיע לפני התפילה בבית הכנסת אני שומע אנשים מדברים דיבורי חול ואף לפעמים,לצערי, גם לה ר. אני לא קשור במיוחד לאנשים האלה,האם ראוי להעיר להם? ובכלל,האם צריך להעיר לאנשים שאני לא קשור אליהם אם הם עושים מעשים לא טובים?למשל ברחוב?ואם זה לא אדם דתי? 2) במצב שאני רוצה לאכול יותר מ230 גרם מזונות אפויים, ואין לי אפשרות ליטול ידיים, האם מותר לאכול 115 גרם,לברך על המחיה ואז לאכול עוד 115 גרם? 3) יש לי שיעור כל יום במשך שעתיים בערך ברוך השם(שיעור עם רב שמגיע במיוחד מעיר אחרת). אנחנו לומדים כמה בחורים. האם מותר לי(והאם ראוי) לעשות באופן חד פעמי משהו אחר באותו זמן ולהשלים את הלימוד בזמן אחר? 4) שמעתי שיש דעה שסוברת שצריך ללמוד כל רגע תורה ולא מספיק קביעת עיתים. האם זה נכון,שלכאורה על פי השיטה הזאת,לא יהיה ניתן להשלים ביטול תורה?
תשובה: ב"ה לך יקירי. מאוד שמחתי לקבל את מכתבך ולראות את השאלות היפות שלך, שאלות המראות על רצון אמיתי וכנה להיות דבוק בה', להיות יותר טוב ויותר שלם. אברך אותך שתזכה שמשאלות ליבך יתגשמו לטובה ותזכה לעלות במעלות התורה ובדבקת בה', ותזכה יחד עם כל עם ישראל לגאולה שלמה במהרה בימנו. ברשותך אעבור ישירות לשאלותיך אחת לאחת בעזרת ה', ולא אאריך, ואם תרצה חזור אלי ובקש, ואאריך יותר. 1. אנו בני אדם פשוטים, ואנו שואפים לעבוד את ה' ולהתקדם. אלא שלכל אחד יש את ההתמודדויות שלו, את הקשיים שלו, כמו שאני בטוח שגם אתה כבר זכית לראות את הקשיים ולהרגיש אותם על בשרך, אלא שלאחד יש דברים כאלו שקשים לו, ואילו לאחר הקשיים שלו הם בדבר אחר. כבוד בית הכנסת הוא אחד מהדברים החשובים ביותר אלא שלצערנו הרב אנשים רבים מתקשים לשמור כראוי על קדושת בית הכנסת, ופעמים שעושים בבית הכנסת דברים לא טובים, לא רק דיבורי חול בבית הכנסת שאסורים אלא גם דיבורים של איסור כגון לשון הרע. חטא לשון הרע חמור מאוד, ולצערנו הרב מאוד קשה להתגבר עליו. אנו צריכים לעבוד יום יום כדי שנזכה להתגבר על הדבר הזה שהוא ממש הורס את האדם, את החברה ופוגעים כל כך באחים שלנו. לפי ההלכה אסור להיות במקום שבו מדברים לשון הרע, ולכן אם האדם נמצא במקום שבו מדברים לשון הרע דבר ראשון שהוא צריך לעשות זה להעיר, כמובן בעדינות, שלא לעורר מריבות, שלא לעורר רק בעיות גדולות יותר (כידוע כיום לא פשוט להעיר, במיוחד למי שלא מכיר אותנו, ואתה שאתה צעיר עוד פחות יש סיכוי שיקשיבו לך, לכן להעיר בקצרה ובמורת רוח ודאי צריך אך לא להוסיף מכך). לאחר מיכן אם הם לא מקשיבים, פשוט להתרחק מהמקום. 2. אני מבין את הקושי שלך. דע לך שברכת המזון היא מצווה גדולה מהתורה, וחשוב מאוד לנצל את כל ההזדמנויות לקיים את המצווה הזו. לכן אם תוכל, נסה בכל מה שאתה יכול, למצוא פתרון איך כן להגיע לברכת המזון. לגבי נטילת ידיים, אם אין אפשרות, אפשר לעטוף את הידיים בבגד, שקית וכדומה ואז לא ליטול ידיים. אל תתחיל עם חלוקת האכילה, שכך אתה רק מסתבך ומפסיד. 3. השיעור ממש נפלא, חשוב מאוד להתמיד בו. אמנם יש אפשרות להשלים בזמן שאתה לא רגיל ללמוד, אבל זה מאוד קשה, וגם מהשיעורים מקבלים המון, ובפרט בהתמדה בהם. מתוך נסיון שלי במשך השנים, לרוב בני האדם קשה להתמיד כשאין להם משהו שמחייב אותם, ובמסגרת של השיעור יש כח מיוחד שעוזר להתמיד. לכן נסה לעשות הכל כדי לא להפסיד את ההתמדה בשיעור, ורק אם אין כל ברירה, אז תשלים בזמן אחר את זמן השיעור. 4. אכן שמעת נכון, אם כי יש בכך דיון גדול אך כך הדברים בפשטות. אני זוכר הגאון הרב שפירא זצ"ל שהיה רב ראשי לישראל וזכיתי ללמוד אצלו מעט בהיותי בישיבת מרכז הרב היה אומר לנו שאם אנו מפסידים בלימוד, שנשלים את זה, ושאלו אותו את השאלה שלך, והוא ענה שאם זה בזמן שבכל מקרה לא היית לומד, אפשר בזמן זה להשלים. ידידי, מאוד משמח אותי לכתוב אליך, אך אני חייב לקצר, אברך אותך שתזכה לעלות מעלה מעלה ואשמח תמיד לעזור. בברכת הצלחה רבה הרב יצחק גרינבלט.